La Aleance
Democratiche dai Ongjarês in Romanie (RMDSz), partît di riferiment
de comunitât magjare che e vîf ta chest paîs, e à domandât di
inviâ des riformis costituzionâls che a incressin la autonomie
linguistiche e culturâl des comunitâts di minorance e che a
permetin la nassite di regjons autonomis ta chês areis là che la
maiorance de popolazion e parten a minorancis nazionâls. La ocasion
par fâ indenant chestis domandis e je stade chê dal congrès dal
partît che si è tignût ai 25 di Mai a Csíkszereda / Miercurea
Ciuc, dulà che a àn partecipât no dome i rapresentants dai partîts
di maiorance e di oposizion de Ongjarie, ma ancje il prin ministri
rumen Victor Ponta. Plui o mancul il 7% de popolazion de Romanie al
parten ae comunitât ongjarese, concentrade in particolâr inte part
de Transilvanie clamade Székelyföld che si volarès fâ deventâ
une regjon autonome cul ongjarês tant che lenghe couficiâl. I
rapresentants de comunitât magjare a domandin ancje di gjavâ il
riferiment costituzionâl ae Romanie tant che “stât nazion” par
ricognossi invezit la pluralitât linguistiche e nazionâl dal paîs.
Pal prin ministri Victor Ponta nol sarà facil cjatâ il consens di
une maiorance parlamentâr suficiente par otignî chestis modifichis
de costituzion, ma si lavorarà par cirî une soluzion il plui
pussibil condividude.
Font:
Politics.hu, 26/05/13; Balkan Insight, 27/05/13
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fra_Latn eng_Latn